Tiukempi rajavalvonta on vaikeuttanut pakolaisten saapumista Ruotsiin.

Viime vuonna Ruotsiin tuli 163 000 turvapaikanhakijaa. Tänä vuonna hakijoiden määrän odotetaan laskevan ja jäävän noin 60 000:teen. Vielä helmikuussa arvio oli 100 000.

– Kuulemme ja näemme päivittäin, miten ihmiset yrittävät päästä Turkista Kreikkaan tai meren poikki Italiaan, mutta he eivät pyri nyt juuri Ruotsiin, Ruotsin siirtolaisviraston operatiivinen johtaja Mikael Ribbenvik sanoi.

Siirtolaisvirasto odottaakin tänä vuonna Ruotsiin saapuvaksi 40 000–100 000 turvapaikanhakijaa, mutta varautuu 60 000 hakijaan.

Siirtolaisten määrä on laskenut sitten tammikuun alun, kun Ruotsi otti käyttöön järjestelmälliset henkilöllisyystodistusten tarkastukset Tanskasta Ruotsiin saapuvissa junissa, busseissa ja lautoissa.

Lokakuussa turvapaikanhakijoita saapui Ruotsiin 10 000 viikoittain. Nyt tulijoita on keskimäärin 500.

– Turvapaikanhakijoiden on vaikea matkustaa Eurooppaan, koska läntisen Balkanin reitti on suljettu ja koska Kreikkaan saapuneet pakolaiset palautetaan EU:n ja Turkin sopimuksen mukaisesti takaisin Turkkiin, Ribbenvik sanoi.